CELEX: 32017R0572
Language: hr
Date: 2016-06-02 00:00:00
Title: Delegirana uredba Komisije (EU) 2017/572 оd 2. lipnja 2016. o dopuni Uredbe (EU) br. 600/2014 Europskog parlamenta i Vijeća u pogledu regulatornih tehničkih standarda za određivanje objavljivanja podataka prije i poslije trgovanja te razine razdvajanja podataka (Tekst značajan za EGP. )

31.3.2017   
            
            
               HR
            
            
               Službeni list Europske unije
            
            
               L 87/142
            
         DELEGIRANA UREDBA KOMISIJE (EU) 2017/572
   оd 2. lipnja 2016.
   o dopuni Uredbe (EU) br. 600/2014 Europskog parlamenta i Vijeća u pogledu regulatornih tehničkih standarda za određivanje objavljivanja podataka prije i poslije trgovanja te razine razdvajanja podataka
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EU) br. 600/2014 Europskog parlamenta i Vijeća od 15. svibnja 2014. o tržištima financijskih instrumenata i izmjeni Uredbe (EU) br. 648/2012 (1), a posebno njezin članak 12. stavak 2. treći podstavak,
   budući da:
   
               (1)
            
            
               Kako bi se sudionicima na tržištu smanjili troškovi kupnje podataka, Uredbom (EU) br. 600/2014 predviđa se da se podaci o transparentnosti prije trgovanja i poslije trgovanja stave na raspolaganje javnosti u „nevezanom” obliku za odvojene elemente podataka. Potrebno je odrediti razinu razdvajanja prema kojoj bi mjesta trgovanja trebala objavljivati podatke. Uzimajući u obzir dokaze od strane drugih dionika o potražnji za takvim podacima, tržišni operateri i investicijska društva koji upravljaju mjestom trgovanja trebali bi razdvojiti podatke prema razredu imovine, državi izdavanja, valuti u kojoj se trguje financijskim instrumentom te prema tome proizlaze li podaci iz zakazanih dnevnih dražbi ili su rezultat kontinuiranog trgovanja.
            
         
               (2)
            
            
               Kako bi se osiguralo da podaci objavljeni prije trgovanja i poslije trgovanja primjereno odgovaraju potražnji sudionika na tržištu, tržišni operateri i investicijska društva koji upravljaju mjestom trgovanja trebali bi ponuditi bilo koju kombinaciju kriterija razdvajanja na razumnoj komercijalnoj osnovi.
            
         
               (3)
            
            
               Za neke financijske instrumente, primjerice izvedenice, možda neće uvijek biti moguće nedvosmisleno odrediti kojem točno razredu imovine određeni instrument pripada jer određivanje razreda imovine ovisi o tome koje se značajke financijskih instrumenata smatraju presudnima. Slično tomu, možda neće uvijek biti moguće nedvosmisleno odrediti koje druge kriterije ispunjava određena vrsta podataka. Kako bi se osiguralo da sudionici na tržištu koji kupuju podatke od određenog mjesta trgovanja dobiju dosljedan skup podataka, potrebno je od tržišnih operatera ili investicijskih društava koji upravljaju mjestom trgovanja zahtijevati da u slučajevima u kojima se kriteriji razdvajanja ne mogu nedvosmisleno primijeniti odrede koje kriterije bi financijski instrument ili vrsta podataka trebali ispunjavati.
            
         
               (4)
            
            
               Radi dosljednosti i kako bi se osiguralo nesmetano funkcioniranje financijskih tržišta, potrebno je da se odredbe utvrđene u ovoj Uredbi i odredbe utvrđene u Uredbi (EU) br. 600/2014 primjenjuju od istog datuma.
            
         
               (5)
            
            
               Ova Uredba temelji se na nacrtu regulatornih tehničkih standarda koje je Europsko nadzorno tijelo za vrijednosne papire i tržišta kapitala (ESMA) dostavilo Komisiji.
            
         
               (6)
            
            
               ESMA je provela otvorena javna savjetovanja o nacrtu regulatornih tehničkih standarda na kojem se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane člankom 37. Uredbe (EU) br. 1095/2010 Europskog parlamenta i Vijeća (2),
            
         DONIJELA JE OVU UREDBU:
   Članak 1.
   Objavljivanje podataka o transparentnosti prije trgovanja i poslije trgovanja
   1.   Tržišni operater ili investicijsko društvo koji upravljaju mjestom trgovanja stavljaju na raspolaganje javnosti na zahtjev informacije objavljene u skladu s člancima 3., 4. te 6. do 11. Uredbe (EU) br. 600/2014 pri čemu se podaci o transparentnosti prije trgovanja i poslije trgovanja objavljuju odvojeno, u skladu sa sljedećim kriterijima:
   
               (a)
            
            
               razred imovine;
               
                           i.
                        
                        
                           dionice;
                        
                     
                           ii.
                        
                        
                           potvrde o deponiranim vrijednosnim papirima, fondovi čijim se udjelima trguje na burzi, certifikati i drugi slični financijski instrumenti iz članka 3. Uredbe (EU) br. 600/2014;
                        
                     
                           iii.
                        
                        
                           obveznice i strukturirani financijski proizvodi;
                        
                     
                           iv.
                        
                        
                           emisijske jedinice;
                        
                     
                           v.
                        
                        
                           izvedenice;
                        
                     
         
               (b)
            
            
               država izdavanja dionica i državnih dužničkih vrijednosnih papira;
            
         
               (c)
            
            
               valuta u kojoj se trguje financijskim instrumentom;
            
         
               (d)
            
            
               zakazane dnevne dražbe za razliku od kontinuiranog trgovanja.
            
         2.   Podaci o izvedenicama iz točke (a) podtočke v. razdvajaju se u skladu sa sljedećim kriterijima:
   
               (a)
            
            
               vlasničke izvedenice;
            
         
               (b)
            
            
               kamatne izvedenice;
            
         
               (c)
            
            
               kreditne izvedenice;
            
         
               (d)
            
            
               valutne izvedenice;
            
         
               (e)
            
            
               robne izvedenice i izvedenice emisijskih jedinica;
            
         
               (f)
            
            
               ostale izvedenice.
            
         3.   Ako se kriteriji razdvajanja iz stavaka 1. ili 2. ne mogu nedvosmisleno primijeniti, tržišni operater ili investicijsko društvo koji upravljaju mjestom trgovanja određuju koje kriterije financijski instrument ili vrsta podataka ispunjava.
   4.   Tržišni operater ili investicijsko društvo koji upravljaju mjestom trgovanja na zahtjev primjenjuju kriterije iz stavaka 1. i 2. u bilo kojoj kombinaciji.
   5.   Uz objavljivanje podataka u skladu sa stavcima 1. i 2., tržišni operater ili investicijsko društvo koji upravljaju mjestom trgovanja mogu podatke ponuditi u objedinjenom obliku.
   Članak 2.
   Stupanje na snagu i primjena
   Ova Uredba stupa na snagu dvadesetog dana od dana objave u Službenom listu Europske unije.
   Primjenjuje se od datuma iz članka 55. stavka drugog Uredbe (EU) br. 600/2014.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 2. lipnja 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 173, 12.6.2014., str. 84.
   
   
      (2)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).